CELEX: 32007D0133
Language: lv
Date: 2007-01-30 00:00:00
Title: 2007/133/EK: Padomes Lēmums ( 2007. gada 30. janvāris ), ar ko Igaunijai, Slovēnijai, Zviedrijai un Apvienotajai Karalistei atļauj piemērot īpašu pasākumu, atkāpjoties no 167. panta Direktīvā 2006/112/EEK par kopējo pievienotās vērtības nodokļa sistēmu

24.2.2007   
            
            
               LV
            
            
               Eiropas Savienības Oficiālais Vēstnesis
            
            
               L 57/12
            
         
      PADOMES LĒMUMS
   
   (2007. gada 30. janvāris),
   ar ko Igaunijai, Slovēnijai, Zviedrijai un Apvienotajai Karalistei atļauj piemērot īpašu pasākumu, atkāpjoties no 167. panta Direktīvā 2006/112/EEK par kopējo pievienotās vērtības nodokļa sistēmu
   (2007/133/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā Padomes Direktīvu 2006/112/EEK (2006. gada 28. novembris) par kopējo pievienotās vērtības nodokļa sistēmu (1), un jo īpaši tās 395. panta 1. punktu,
   ņemot vērā Komisijas priekšlikumu,
   tā kā:
   
               (1)
            
            
               Saskaņā ar 27. pantu Padomes Sestajā direktīvā 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem – Kopēja pievienotās vērtības nodokļu sistēma: vienota aprēķinu bāze (2), ar Padomes Lēmumu 97/375/EK (3) Apvienotajai Karalistei atļauj, atkāpjoties no minētās direktīvas 17. panta 1. punkta, un lai kā izvēles iespēju izmantotu shēmu, atbilstīgi kurai nodokli uzskaita, pamatojoties uz samaksātajiem un saņemtajiem naudas līdzekļiem (naudas līdzekļu uzskaite), atlikt tiesības atskaitīt PVN kā priekšnodokli nodokļa maksātājiem, kuri uzskaita par veiktajām piegādēm budžetā maksājamo PVN pēc tam, kad no klienta saņemts maksājums par noteikto cenu, saskaņā ar minētās direktīvas 10. panta 2. punkta trešās daļas otro ievilkumu, kamēr piegādātājam nav samaksāts priekšnodoklis.
            
         
               (2)
            
            
               Apvienotā Karaliste vēstulē, kas 2006. gada 26. janvārī reģistrēta Komisijas Ģenerālsekretariātā, lūdza uz trīs gadiem pagarināt minēto atkāpi no Direktīvas 77/388/EEK 17. panta 1. punkta. Apvienotā Karaliste lūdza arī palielināt apgrozījuma ierobežojumu naudas līdzekļu uzskaites shēmai no GBP 660 000 līdz GBP 1 350 000.
            
         
               (3)
            
            
               Igaunija vēstulē, kas 2006. gada 31. augustā reģistrēta Komisijas Ģenerālsekretariātā, lūdza atļauju piemērot atkāpi no Direktīvas 77/388/EEK 17. panta 1. punkta, lai ļautu nodokļa maksātājam atskaitīt PVN pēc tam, kad ir samaksāts piegādātājam. Šo atskaitīšanas atlikšanu saskaņā ar minētās direktīvas 10. panta 2. punkta trešo daļu piemēros tikai saistībā ar vienkāršoto naudas līdzekļu uzskaites shēmu, saskaņā ar kuru nodokļa maksātāji uzskaita par veiktajām piegādēm budžetā maksājamo PVN pēc tam, kad saņēmušas maksājumus no klientiem. Igaunija lūdza, lai naudas līdzekļu uzskaites shēmu attiecinātu tikai uz nodokļa maksātājiem, kas atbilstīgi Igaunijas tiesību aktiem atzīti par viena īpašnieka uzņēmumu.
            
         
               (4)
            
            
               Slovēnija vēstulē, kas 2006. gada 27. jūnijā reģistrēta Komisijas Ģenerālsekretariātā, lūdza atļauju piemērot atkāpi no Direktīvas 77/388/EEK 17. panta 1. punkta, lai ļautu nodokļa maksātājam atskaitīt PVN pēc tam, kad ir samaksāts piegādātājam. Šo atskaitīšanas atlikšanu saskaņā ar minētās direktīvas 10. panta 2. punkta trešo daļu piemēros tikai saistībā ar vienkāršoto naudas līdzekļu uzskaites shēmu, saskaņā ar kuru nodokļa maksātāji uzskaita par veiktajām piegādēm budžetā maksājamo PVN pēc tam, kad saņēmušas maksājumus no klientiem. Slovēnija lūdza, lai apgrozījuma ierobežojums vienkāršotajai naudas līdzekļu uzskaites shēmai tiktu noteikts EUR 208 646 apmērā.
            
         
               (5)
            
            
               Zviedrija vēstulē, kas 2006. gada 6. aprīlī reģistrēta Komisijas Ģenerālsekretariātā, lūdza atļauju piemērot atkāpi no Direktīvas 77/388/EEK 17. panta 1. punkta, lai ļautu nodokļa maksātājam atskaitīt PVN pēc tam, kad ir samaksāts piegādātājam. Šo atskaitīšanas atlikšanu saskaņā ar minētās direktīvas 10. panta 2. punkta trešo daļu piemēros tikai saistībā ar vienkāršoto naudas līdzekļu uzskaites shēmu, saskaņā ar kuru nodokļa maksātāji uzskaita par veiktajām piegādēm budžetā maksājamo PVN pēc tam, kad saņēmušas maksājumus no klientiem. Zviedrija lūdza, lai apgrozījuma ierobežojums vienkāršotajai naudas līdzekļu uzskaites shēmai tiktu noteikts SEK 3 000 000 apmērā.
            
         
               (6)
            
            
               Saskaņā ar Direktīvas 77/388/EEK 27. panta 2. punktu Komisija informēja pārējās dalībvalstis 2006. gada 6. oktobra vēstulē par Igaunijas izteikto lūgumu, 2006. gada 6. oktobra vēstulē par Slovēnijas izteikto lūgumu, 2006. gada 4. oktobra vēstulē par Zviedrijas izteikto lūgumu un 2006. gada 6. oktobra vēstulē par Apvienotās Karalistes izteikto lūgumu. Komisija 2006. gada 6. oktobra vēstulē paziņoja Zviedrijai un 2006. gada 9. oktobra vēstulē – Igaunijai, Slovēnijai un Apvienotajai Karalistei par to, ka Komisijas rīcībā ir visa informācija, ko tā uzskata par nepieciešamu šo valstu izteikto lūgumu novērtēšanai.
            
         
               (7)
            
            
               Direktīva 77/388/EEK ir pārstrādāta un atcelta ar Direktīvu 2006/112/EK. Atsauces uz pirmo no minētajām direktīvām uzskata par atsaucēm uz otro no minētajām direktīvām.
            
         
               (8)
            
            
               Naudas līdzekļu uzskaites shēma ir vienkāršošanas pasākums maziem un vidējiem uzņēmumiem. Attiecībā uz Apvienoto Karalisti vienkāršotās shēmas apgrozījuma ierobežojuma palielināšana ļaus lielākam skaitam uzņēmumu izvēlēties šo shēmu. Ar šo palielināšanu iespēja izmantot shēmu tiktu dota vēl 57 000 uzņēmumiem. Igaunijas lūgtā atkāpe 5 700 uzņēmumiem dotu iespēju izmantot naudas līdzekļu uzskaites shēmu. Slovēnijas gadījumā 62 000 uzņēmumi varēs izvēlēties iespēju izmantot naudas līdzekļu uzskaites shēmu. Zviedrijā shēma būs pieejama 630 000 uzņēmumiem.
            
         
               (9)
            
            
               Igaunijas, Slovēnijas, Zviedrijas un Apvienotās Karalistes atkāpes var pieņemt, ņemot vērā to uzņēmumu procentuālo daļu, kuri būtu tiesīgi izvēlēties šo vienkāršoto shēmu, un ierobežoto darbības termiņu.
            
         
               (10)
            
            
               Tā kā nodokļa maksātājiem, kas līdz tam piemērojuši izvēles iespējas shēmu, vajadzētu būt iespējai turpināt izmantot to bez pārtraukuma, Apvienotajai Karalistei dotā atļauja būtu jāpiemēro no Lēmuma 97/375/EK termiņa beigām. Attiecīgajām dalībvalstīm izvēles iespējas shēmu būtu jāļauj darīt pieejamu no 2007. gada 1. janvāra, jo tas arī ļautu vairāk nodokļa maksātājiem pielāgot shēmu no uzskaites gada sākuma.
            
         
               (11)
            
            
               Šī atkāpe neietekmē dalībvalstu nodokļu ieņēmumu kopējo apjomu, kas iekasēts galīgā patēriņa posmā, un tādējādi tai nav negatīvas ietekmes uz Eiropas Kopienu pašu resursiem, kas uzkrāti no PVN.
            
         
               (12)
            
            
               Ņemot vērā jautājuma steidzamību un nolūkā izvairīties no juridiskām nepilnībām, ir obligāti jāpiešķir izņēmums attiecībā uz sešu nedēļu termiņu, kas minēts I daļas 3. punktā Protokolā par valstu parlamentu lomu Eiropas Savienībā, kurš pievienots Līgumam par Eiropas Savienību un Eiropas Kopienu dibināšanas līgumiem,
            
         IR PIEŅĒMUSI ŠO LĒMUMU.
   1. pants
   Atkāpjoties no 167. panta Direktīvā 2006/112/EEK, Igaunijai, Slovēnijai, Zviedrijai un Apvienotajai Karalistei atļauts atlikt priekšnodokļa atskaitīšanas tiesības nodokļa maksātājiem, kā noteikts otrajā daļā, kamēr priekšnodoklis nav samaksāts to piegādātājiem.
   Attiecīgajiem nodokļa maksātājiem jāizmanto shēma, saskaņā ar kuru tie uzskaita par veiktajām piegādēm budžetā maksājamo PVN pēc tam, kad saņēmuši maksājumus no klientiem. To gada apgrozījums nedrīkst pārsniegt EUR 208 646 Slovēnijā, SEK 3 000 000 Zviedrijā un GBP 1 350 000 Apvienotajā Karalistē, vai – Igaunijas gadījumā – tiem jābūt reģistrētiem kā viena īpašnieka uzņēmumiem.
   2. pants
   Lēmums 97/375/EK tiek atcelts.
   3. pants
   Šo lēmumu piemēro no 2007. gada 1. janvāra līdz 2009. gada 31. decembrim.
   4. pants
   Šis lēmums ir adresēts Igaunijas Republikai, Slovēnijas Republikai, Zviedrijas Karalistei un Lielbritānijas un Ziemeļīrijas Apvienotajai Karalistei.
   
      Briselē, 2007. gada 30. janvārī
      
         
            Padomes vārdā —
         
            priekšsēdētājs
         
         P. STEINBRÜCK
         
      
   
   
      (1)  OV L 347, 11.12.2006., 1. lpp. Direktīvā grozījumi izdarīti ar Direktīvu 2006/138/EK (OV L 384, 29.12.2006., 92. lpp.).
   
      (2)  OV L 145, 13.6.1977., 1. lpp. Direktīvā jaunākie grozījumi izdarīti ar Direktīvu 2006/98/EK (OV L 363, 20.12.2006., 129. lpp.).
   
      (3)  OV L 158, 17.6.1997., 43. lpp. Lēmumā jaunākie grozījumi izdarīti ar Lēmumu 2003/909/EK (OV L 342, 30.12.2003., 49. lpp.).